钦定古今图书集成/明伦汇编/官常典/第468卷 > 韦叡
## 钦定古今图书集成/明伦汇编/官常典/第468卷 > 韦叡

按《梁书》本传，“叡字怀文，京兆杜陵人也。自汉丞相贤
以后，世为三辅著姓。祖元，避吏隐于长安南山。宋武
帝入关，以太尉掾征，不至。伯父祖征，宋末为光禄勋。
父祖归，宁远长史。叡事继母以孝闻。叡兄纂、阐，并早
知名，纂、叡皆好学，阐有清操。祖征累为郡守，每携叡
之职，视之如子。时叡内兄王憕、姨弟杜恽并有乡里”
盛名。祖征谓叡曰：“汝自谓何如憕恽？”叡谦不敢对。祖
征曰：“汝文章或小减，学识当过之，然而干国家成功
业，皆莫汝逮也。”外兄杜幼文为梁州刺史，要叡俱行。
梁土富饶，往者多以贿败，叡时虽幼，独用廉闻。宋永
光初，袁𫖮为雍州刺史，见而异之，引为主簿。𫖮到州，
与邓琬起兵，叡求出为义成郡，故免“𫖮之祸。”后为晋
平王左常侍，迁司空桂阳王行参军，随齐司空柳世
隆守郢城，拒荆州刺史沈攸之。攸之平，迁前军中兵
参军。久之，为广德令。累迁齐兴太守、本州别驾、长水
校尉、右军将军。齐末多故，不欲远乡里，求为上庸太
守，加建威将军。俄而太尉陈显达、护军将军崔慧景
频逼京师，民心惶骇，未有所定。西土人谋之于叡，叡
曰：“陈虽旧将，非命世才；崔颇更事，懦而不武，其取赤
族也宜哉。天下真人殆兴于吾州矣！”乃遣其二子自
结于高祖。义兵檄至，叡率郡人伐木为筏，倍道来赴，
有众二千，马二百匹。高祖见叡甚悦，拊几曰：“他日见
君之面，今日见君之心，吾事就矣。”义师克郢、鲁平加、
湖，叡多建谋策，皆见纳用。大军发郢，谋留守将，高祖
难其人，久之，顾叡曰：“弃骐骥而不乘，焉遑遑而更索。”
即日以为冠军将军、江夏太守，行郢府事。初，郢城之
拒守也，男女口垂十万，闭垒经年，疾疫死者十七八，
皆积尸于床下，而生者寝处其上，每屋辄盈满。叡料
简隐恤，咸为营理。于是死者得埋藏，生者“反居业，百
姓赖之。”梁台建，征为大理。高祖即位，迁廷尉，封梁都
子，邑三百户。天监二年，改封永昌，户邑如先。东宫建，
迁太子右卫率，出为辅国将军、豫州刺史，领历阳太
守。三年，魏遣众来寇，率州兵击走之。四年，王师北伐，
诏叡都督众军。叡遣长史王超宗、梁郡太守冯道根
攻魏小岘城，未能拔。叡巡行围栅，魏城中忽出数百
人陈于门外，叡欲击之，诸将皆曰：“向本轻来，未有战
备，徐还授甲，乃可进耳。”叡曰：“不然。魏城中二千馀人，
闭门坚守，足以自保，无故出人于外，必其骁勇者也。
若能挫之，其城自拔。”众皆犹迟疑，叡指其节曰：“朝廷授此，非以为饰；韦叡之法，不可犯也。”乃进兵，士皆殊
死战，魏军果败走，因急攻之，中宿而城拔，遂进讨合
肥。先是，右军司马胡略等至合肥，久未能下。叡按行
山川曰：“吾闻汾水可以灌平阳，绛水可以灌安邑，即
此是也。”乃堰肥水，亲自夜率。顷之，堰成，水通，舟舰继
至。魏初分筑东西小城夹合肥，叡先攻二城。既而魏
援将杨灵引帅军五万奄至，众惧不敌，请表益兵。叡
笑曰：“贼已至城下，方复求军，临难铸兵，岂及马腹！且
吾求济师，彼亦征众，犹如吴益巴丘，蜀增白帝耳。师
克在和不在众，古之义也。”因与战，破之，军人少安。初，
肥水堰立，使军主王怀静筑城于岸守之。魏攻陷怀
静城，千馀人皆没。魏人乘胜至叡堤下，其势甚盛。军
监潘灵祐劝叡退还巢湖，诸将又请走保三叉。叡怒
曰：“宁有此邪！将军死绥，有前无却。”因令取伞扇麾幢，
树之堤下，示无动志。叡素羸，每战未尝骑马，以板舆
自载，督厉众军。魏兵来凿堤，叡亲与争之，魏军少却，
因筑垒于堤以自固。叡起斗舰，高与合肥城等，四面
临之。魏人计穷，相与悲哭。叡攻具既成，堰水又满，魏
救兵无所用。魏守将杜元伦登城督战，中弩死，城遂
溃，俘获万馀级，牛马万数，绢满十间屋，悉充军赏。叡
每昼接客旅，夜算军书，三更起，张灯达曙，抚循其众，
常如不及，故投募之士争归之。所至顿舍，修立，馆宇
藩篱墙壁，皆应准绳。合肥既平，高祖诏众军进次东
陵。东陵去魏甓城二十里，将会战，有诏班师。去贼既
近，惧为所蹑，叡悉遣辎重居前，身乘小舆殿后。魏人
服叡威名，望之不敢逼，全军而还。至是迁豫州于合
肥。五年，魏中山王元英寇北徐州，围刺史昌义之于
锺离，众号百万，连城四十馀。高祖遣征北将军曹景
宗都督众军二十万以拒之，次邵阳洲，筑垒相守。高
祖诏叡率豫州之众会焉。叡自合肥迳道，由阴陵大
泽，行值涧谷，辄飞桥以济。师人畏魏军盛多，劝叡缓
行。叡曰：“锺离今凿穴而处，负户而汲，车驰卒奔，犹恐
其后，而况缓乎！魏人已堕吾腹中，卿曹勿忧也。”旬日
而至邵阳。初，高祖敕景宗曰：“韦叡卿之乡望，宜善敬
之。”景宗见叡，礼甚谨。高祖闻之曰：“二将和，师必济矣。”
叡于景宗营前二十里，夜掘长堑，树鹿角，截洲为城，
比晓而营立。元英大惊，以杖击地曰：“是何神也！”明旦，
英自率众来战。叡乘素木舆，执白角如意，麾军一日
数合，英甚彊。魏军又夜来攻城，飞矢雨集。叡子黯请
下城以避箭，叡不许，军中惊，叡于城上厉声呵之，乃
定。魏人先于邵阳洲两岸为两桥，树栅数百步，跨淮
通道。叡装大舰，使梁郡太守冯道根、庐江太守裴邃、
秦郡太守李文钊等为水军。值淮水暴长，叡即遣之，
斗舰竞发，皆临敌垒，以小船载草，灌之以膏，从而焚
其桥。“风怒火盛，烟尘晦冥，敢死之士拔栅斫桥，水又
漂疾，倏忽之间，桥栅尽坏。而道根等皆身自搏战，军
人奋勇，呼声动天地，无不一当百。”魏人大溃，元英见
桥绝，脱身遁去。魏军趋水死者十馀万，斩首亦如之。
其馀释甲稽颡，乞为囚奴，犹数十万，所获军实牛马，
不可胜纪。叡遣报昌义之，义之且悲且喜，不暇答语，
但叫曰：“更生，更生！”高祖遣中书郎周舍劳于淮上，叡
积所获于军门，舍观之，谓叡曰：“君此获复与《熊耳山》
等。”以功增封七百户，进爵为侯。征通直散骑常侍、右
卫将军。七年，迁左卫将军。俄为安西长史、南郡太守，
秩中二千石。会司州刺史马仙琕北伐，还军为魏人
所蹑，三关扰动，诏叡督众军援焉。叡至安陆，增筑城
二丈馀，更开大堑，起高楼，众颇讥其示弱。叡曰：“不然。
为将当有怯时，不可专勇。”是时元英复追仙琕，将复
邵阳之耻，闻叡至，乃退。帝亦诏罢军。明年，迁信武将
军、江州刺史。九年，征员外散骑常侍、右卫将军，累迁
左卫将军、太子詹事，寻加通直散骑常侍。十三年，迁
智武将军、丹阳尹，以公事免。顷之，起为中护军。十四
年，出为平北将军、宁蛮校尉、雍州刺史。初，叡起兵，乡
中客阴儁光泣止叡。叡还为州，儁光道候叡，叡笑谓
之曰：“若从公言，乞食于路矣。”饷耕牛十头。叡于故旧
无所遗惜，士大夫年七十以上，多与假板县令，乡里
甚怀之。十五年，拜表致仕，优诏不许。十七年，征散骑
常侍、护军将军，寻给鼓吹一部，入直殿省。居朝廷，恂
恂未尝忤视，高祖甚礼敬之。性慈爱，抚孤兄子过于
己子。历官所得禄赐，皆散之亲故，家无馀财。后为护
军，居家无事，慕万石、陆贾之为人，因画之于壁以自
玩。时虽老，暇日犹课诸儿以学。第三子棱，尢明经史，
世称其洽闻。叡每坐使棱说书，其所发擿，棱犹弗之
逮也。高祖方锐意释氏，天下咸从风而化。叡自以信
受素薄，位居大臣，不欲与俗俯仰，所行略如他日。普
通元年夏，迁侍中、车骑将军。以疾未拜，八月，卒于家，
时年七十九。遗令薄葬，敛以时服。高祖即日临哭甚
恸，赐钱十万，布二百匹、东园秘器，朝服一具，衣一袭，
丧事取给于官，遣中书舍人监护。赠侍中、车骑将军、
开府仪同三司，谥曰严。初，邵阳之役，昌义之甚德叡，
请曹景宗与叡会，因设钱二十万官赌之，景宗掷得雉，叡徐掷得卢，遽取一子反之，曰“异事。”遂作塞。景宗
时与群帅争先启之捷，叡独居后，其不尚胜，率多如
是，世尤以此贤之。